Die Singhasari was 'n dinastie wat met die stad Malang op Oos-Java van 1222–1292 as hoofstad oor dele van die huidige Indonesië geheers het. Die begin van hierdie dinastie is veral bekend uit die Pararaton-kroniek. Die laaste koning van Kediri, Kertajaya (1185–1222) was 'n tiran wat met religieuse leiers gebaklei het. Een van sy vasalle, Tunggal Ametung, die vors van Tumapel, die hoofstad van die vroeër koninkryk Janggala was ook 'n repressief heerser. Ken Arok, 'n jong man van lae afkoms ('n sudra die laagste Hindoe-kaste) dood Ametung en trou met Ken Dedes. Sy is deur Ametung ontvoer en gedwing sy vrou te word en sy is swanger van sy seun Anusapati. Ken Arok verslaan Kediri en stig die Singasari-dinastie in Malang. Hy regeer as koning Rajasa van 1222–1247 en word as 'n wyse koning beskou. In 1247 word hy nogtans deur sy stiefseun Anusapati vermoor. Die beeld van Prajnaparamita word as een van die beste kunsvoorwerpe uit hierdie tydperk beskou en koningin Ken Dedes wat as 'n groot skoonheid bekend is, het dalk die model gewees.